Enerhodarreko gudua

Enerhodarreko gudua –momenturen batean, Enerhodarreko setio modura ere ezaguna– Errusiako Indar Armatuen eta Ukrainako Indar Armatuen arteko gudu bat izan zen, 2022an Ukrainak izandako Errusiaren inbasioaren testuinguruan eta Hegoaldeko Ukrainako erasoaldiaren parte bezala, non Zaporizhia Oblasteko Enerhodar hiriaren kontrola helburu zen. Enerhodar, halaber, Zaporizhiako Zentral Nuklearraren kokapena da, energia nuklearretik eratorritako herrialdearen elektrizitatearen ia erdia eta Ukrainan sortzen den elektrizitate osoaren bostena baino gehiago sortzen duena, bai eta inguruko zentral termikoarena ere.

Gudua 
Otsailaren 28an, Errusiako Defentsa Ministerioak Enerhodar hiria eta Zaporizhiako Zentral Nuklearra hartu zituztela iragarri zuen; hala ere, Dmytro Orlov-ek, Enerhodarreko alkateak, ukatu egin zuen informazio hau. Bertako herritarrek lantegirako bide eta hirirako sarreretan barrikadak jarri zituzten gero, Errusiako Indarrak atzera egitera behartuz.

Martxoaren 1ean, Ukrainako funtzionarioek adierazi zuten Errusiako Indarrek hiria inguratu zutela, eguerdiko 14:00ak aldera Errusiako konboi bat Enerhodarrera zihoan bitartean. Setioaren ondorioz, Orloven arabera, hiriak janaria lortzeko zailtasunak zituen. Arratsaldean, bertako bizilagunen protesta batek Errusiako Indarrak hirira sartzea galarazi zuen.

Martxoaren 2ko goizean, Orlovek adierazi zuen Errusiako tropak berriro hirira hurbiltzen ari zirela. Manifestariek, berriz ere, errepideak moztu zituzten; manifestariek Ukrainako banderak eraman zituzten eta zabor-kamioiak erabili zituzten blokeoak osatzeko. Orlovek Ukrinformi adierazi zionez, bi pertsona zauritu ziren errusiar soldaduek zibilen aurka granadak jaurti zizkietenean. Arratsaldeko 18:00etarako, berrehun bizilagun zeuden protestan, baita zentral elektrikoko langileak ere. Rafael Grossi-k, Energia Atomikoaren Nazioarteko Agentziako Zuzendari Nagusiak, adierazi zuen Errusiako agintariek IAEAri jakinarazi ziola Errusiako Indarrek zentral nuklearraren inguruko lurraldea kontrolatzen zutela. 

2022ko martxoaren 3ko gaueko 23:28tan (UTC+3), Errusiaren 10 ibilgailu blindatu eta bi tanke-zutabe, kontuz, hurbildu ziren Zaporizhiako Zentral Nuklearrera. Ukrainar erantzuna martxoaren 4ko eguerdiko 12:48an hasi zen, Ukrainako Indarrek tankeen aurkako misilak jaurti zituztenean. Errusiako Indarrek hainbat armarekin erantzun zuten, suziriek bultzatutako granadak barne. Gutxi gorabehera bi orduko borroka gogor batean, sute bat piztu zen konplexu nagusiaren kanpoaldeko entrenamendu-instalazio batean. Sutea, hurrengo eguneko goizeko 6:20etarako itzali zena, zentralaren beste atal batzuetan kalteak sortu zituen. Egun hartan, IAEAk baieztatu zuen zentralaren segurtasun-sistemek ez zutela kalterik izan eta, gainera, ez zela material erradioaktiborik isuri.

Errusiako Indarrak Enerhodarreko hirian sartu ziren ere, bai eta haren kontrola hartu. Orlovek adierazi zuen hiriak berogailu-hornidura galdu zuela borrokaren ondorioz.

Gudu-ostea 

Oleksandr Starukh-ek, Zaporhzhia Oblasteko Gobernadoreak, martxoaren 5ean adierazi zuen Errusiako Indarrek, hiria arpilatu ostean, hiria utzi eta hiria-egoera tokiko agintarien kontrolpean utzi zutela, erabat. Hala ere, Orlovek informazio hori ukatu eta adierazi zuen Errusiako Indarrek oraindik hiriaren perimetroa eta zentrala okupatzen zutela, tokiko agintariek hiria kudeatzen zuten bitartean. Ostean, martxoaren 7an,Ukrainako hego-ekialdeko administrazio militarrak baieztatu zuen Enerhodar hiria errusiar indarren kontrolpean zegoela.

Erreferentziak

Ikus, gainera 
 Txernobylgo hartzea

Kanpo estekak 

Ukrainak parte hartutako guduak
Errusiak parte hartutako guduak
2022ko Ukrainako inbasioa
2022ko Ukrainako inbasioko guduak